Ruby
Ruby (произнася се руби, на български означава рубин) е интерпретируем, интерактивен, обектно ориентиран език за програмиране. Комбинира черти от много други езици, сред които Smalltalk, Perl, Lisp и Python. Основната му имплементация е безплатна и с отворен код.

История 
Езикът е създаден от японеца Юкихиро Мацумото, по прякор „Мац“. Той започва работа по Ruby през 1993. През 1995 излиза първата версия на езика.

Името на езика произлиза от зодиакалния камък на приятел и колега на Юкихиро.

До октомври 2006 последната стабилна версия е 1.8.5. Клонът 1.8.х е стабилен, разработчиците работят в клона 1.9, който след стабилизирането си ще се превърне в 2.0.

Мотивация 
Водещият принцип на Мац при създаването на езика е да направи програмистите щастливи чрез намаляване на ненужната работа, следвайки принципите за дизайн на потребителски интерфейс. Мац твърди, че дизайнът на приложения трябва да отговаря на човешките, а не на компютърните нужди.

Стремежът е Ruby да следва принципа на най-малка изненада. Това означава, че поведението на езика трябва да е интуитивно и той трябва да работи така, както програмистът би очаквал. Възможно е крайният резултат да е „принципът на най-малка изненада за Мац“, но огромен брой програмисти по света твърдят, че езикът съответства и на техния модел на мислене.

Семантика 
Ruby е обектно ориентиран. Всяка единица с данни, била тя променлива, константа или даже литерал, е обект. Всяка функция е метод. Променливите са винаги псевдоними на обектите и никога самите обекти.

Въпреки че Ruby не поддържа множествено наследяване, класовете могат да импортират модули и поддържат динамично делегиране.

Според често задаваните въпроси от документацията на Ruby, „ако харесвате Perl, ще започнете да харесвате и Ruby и лесно ще навлезете в неговата семантика. Ако харесвате Python, може би ще се отдръпнете заради огромната разлика във философиите на Python и Ruby/Perl“

Характеристики 
 обектно ориентиран
 четири нива на достъп: глобално, класово, инстанция и локално
 обработка на изключения
 итератори
 анонимни функции и затваряния (closures)
 вграден синтаксис за боравене с регулярни изрази
 предефиниране на операторите
 вградено автоматично управление на паметта
 многоплатформеност
 свободно зареждане на динамични библиотеки
 поддържане на многонишково програмиране с обособена разлика между нишки и фибри
 интроспекция, отразяване и метапрограмиране
 богата стандартна библиотека
 промяна на обектите по време на изпълнение

Ruby все още не поддръжка цялостно Уникод, а само частично UTF-8.

Хранилища и библиотеки 
Ruby Application Archive (RAA)  и RubyForge са хранилища с повече от 2000 приложения и библиотеки.

RubyGems е стандартният пакетен мениджър за инсталиране на допълнителни библиотеки. По начина си на употреба силно прилича на портовата система, срещана в различните BSD дистрибуции.

Примерен код

Hello World 
  puts "Hello World!"

Прости функционалности 
 # напомняме, че всичко е обект:
 -199.abs                                       # 199
 "ruby is cool".length                          # 12
 "Rick".index("c")                              # 2
 "Nice Day Isn't It?".split(//).uniq.sort.join  # " '?DINaceinsty"

Работа с низове 
 str = "Ruby rocks"
 str[0]                                         # 82
 str.include? "Ruby"                            # true
 str.include? "Rails"                           # false
 str.start_with? "Ruby"                         # true
 str.end_with? "Ruby"                           # false
 str.slice(0,4)                                 # "Ruby"
 str + "!"                                      # "Ruby rocks!"

Работа с регулярни изрази 
 "Ruby rocks".match(/.+ ([a-z]+)/)[1]           # "rocks"
 "Ruby rocks" =~ /[a-z]+/                       # 0
 "Ruby rocks" =~ /[a-zA-Z]+/                    # 0

Работа с масиви 
  arr1 = [1,10,3,6,3]
  arr2 = [9,4, 5,3,2]
  arr1.sort                                     # [1, 3, 3, 6, 10]
  arr1.max                                      # 10
  arr1.min                                      # 1
  arr1 + arr2                                   # [1, 10, 3, 6, 3, 9, 4, 5, 3, 2]
  arr1 – arr2                                   # [1, 10, 6]
  arr1 & arr2                                   # [3]

Работа с дата и час 
  date = Date.new(2010, 03, 22)                 # #<Date: 4910555/2,0,2299161>
  date.day                                      # 22
  date.month                                    # 3
  date.year                                     # 2010
  date.strftime("%d-%m-%Y")                     # "22-03-2010"

Реализация 
Ruby има две основни реализации: официалният интерпретатор, който е и най-широко използван, и JRuby — интерпретатор написан на Java.

Операционни системи 
Ruby се разпространява за следните операционни системи:

 повечето версии на Unix, включително Linux
 DOS
 Microsoft Windows 95/98/XP/NT/2000/2003/Vista
 Mac OS X
 BeOS/Haiku os
 Amiga
 MorphOS
 Acorn RISC OS
 OS/2
 Syllable

Лиценз 
Интерпретаторът и библиотеките са с двоен лиценз: GPL и Ruby License .

Ruby on Rails 
Ruby on Rails ("Руби на релси", често съкращавано само на Rails или RoR) е набиращ популярност фреймуърк за уеб приложения, написан изцяло на Ruby, включващ в себе си множество реализирани шаблони за програмиране, сред които Model-View-Controller, ActiveRecord и много други. Самият фреймуърк се предлага като пакет през RubyGems (gem install rails).

Бележки

Външни препратки 
 Официалната страница на Ruby
 Фен-портал с новини за Ruby
 Форум за Ruby програмисти
 Безплатна книга за Ruby (PDF, английски) 
 Ruby за двайсет минути (английски)
 Често задавани въпрос за Ruby 
 Официален сайт с документация за Ruby
 Туториали, статии и как-да за Ruby 
 Форум за Ruby и Rails 
 Full Ruby on Rails Tutorial  – A complete beginners intro to Ruby on Rails
 Ruby on Rails 

Ruby